হজ তিন প্রকারÑ কিরান, তামাত্তু ও ইফরাদ। এর মধ্যে আফজল বা উত্তম হলো কিরান হজ। তার পরের স্থানে তামাত্তু। এরপর হলো ইফরাদ হজ। তবে বাংলাদেশী কিছু হজযাত্রী ছাড়া বাকি সরকারি-বেসরকারি হজযাত্রীরা তামাত্তু হজই করে থাকেন। কারণ তামাত্তু অন্য দুই প্রকার হজ থেকে সহজতর। যারা কারো বদলি হজ করতে যান, তারা সাধারণত ইফরাদ হজই করেন। আর যারা আগে হজ করেছেন বা বেশি নেক আমল প্রত্যাশীÑ এমন লোক কিরান হজ করে থাকেন। কিরান হজের বেলায় মিকাতের স্থান থেকে একসাথে হজ ও ওমরার ইহরাম বেঁধে পবিত্র মক্কা পৌঁছে ওমরা করে তথা ওমরার আহকাম শেষ করে ইহরাম অবস্থায় হজের জন্য অপেক্ষা করতে হয়। এরই মধ্যে সুন্নত তাওয়াফ তাওয়াফে কুদুম করে সাথে সায়ি করে নিলে ১০ তারিখ ফরজ তাওয়াফের পর আর সায়ি করতে হবে না। হজের আহকামে একবার সায়ি করা ওয়াজিব। তেমনি ওমরার বেলায়ও তাওয়াফের পর একবার সায়ি করা ওয়াজিব। কিরান হজযাত্রীরা ৮ তারিখ মিনা, ৯ তারিখ আরাফা, ৯ তারিখ দিবাগত রাত মুজদালিফায় হজের আহকাম শেষ করে ১০ তারিখ মিনায় বড় শয়তানের প্রতি সাতটি কঙ্কর নিক্ষেপ করে হজের কোরবানি তথা দমে শুকরিয়ার পর মাথা মুণ্ডন করে ইহরাম খুলবেন। মহিলারা চুলের অগ্রভাগ সামান্য কাটবেন।